የኤሌክትሪክ ኃይል ፕሮጀክቶች በፋይናንስ እጥረት ምክንያት መጓተታቸው ተገለጸ
በአገሪቱ ሊካሄዱ የታሰቡ የኤሌክትሪክ ኃይል ማመንጫ ፕሮጀክቶች በገንዘብ ዕጦት ምክንያት መጓተታቸውን፣ የኢትዮጵያ ኤሌክትሪክ ኃይል ዋና ሥራ አስፈጻሚ ገለጹ፡፡ዋና ሥራ አስፈጻሚዋ ኢንጂነር አዜብ አስናቀ የተቋማቸውን የስድስት ወራት የሥራ አፈጻጸም ሪፖርት፣ ለሕዝብ ቀን  ተወካዮች ምክር ቤት የተፈጥሮ ሀብት ልማትና አካባቢ ጥበቃ ጉዳዮች ቋሚ ኮሚቴ ጥር 8 ቀን 2009 ዓ.ም. ባቀረቡበት ወቅት ነው ይህንን የገለጹት፡፡የኢትዮጵያ ኤሌክትሪክ ኃይል ከፍተኛ አመራሮች ስትራቴጂካዊ በሆኑ ጉዳዮች ላይ አተኩረው እንዳይሠሩ የሚያደርጉ ጥቃቅን ችግሮች መኖራቸው፣ የፕሮጀክቶችና የሌሎች ስትራቴጂካዊ ጉዳዮች አፈጻጸም ዝቅተኛ እንዲሆን ማድረጉን አስረድተዋል፡፡በዋናነት ግን በአገር አቀፍ ደረጃ ያለው የበጀት እጥረት ፕሮጀክቶች በሚፈለገው ፍጥነት እንዳይካሄዱ ማድረጉን ጠቁመዋል፡፡ቋሚ ኮሚቴው ግን የፕሮጀክቶች መጓተት በፋይናንስ ችግር ብቻ እየተሳበበ እንዳይቀጥል፣ ተቋሙ ኃላፊነቱን በአግባቡ በመወጣት የሚፈለግበትን እንዲያደርግ መመርያ ሰጥቷል፡፡ መንግሥት በሁለተኛው የዕድገትና ትራንስፎርሜሽን ዕቅድ የተያዙ የኤሌክትሪክ ኃይል ማመንጫዎች፣ በውጭ ባለሀብቶችና በመንግሥት ትብብር እንዲገነቡ መወሰኑን መዘገባችን ይታወሳል፡፡በአምስት ዓመታት ጊዜ ውስጥ 13,699 ሜጋ ዋት ኤሌክትሪክ ኃይል ለማመንጨት የታቀደ ሲሆን፣ 7579 ሜጋ ዋት ከውኃ ኃይል ለማመንጨት ታስቧል፡፡ ከዚህም ውስጥ 3,758 ሜጋ ዋት የሚሆነው በግል ባለሀብቶች እንዲገነባ ተወስኗል፡፡ከፀሐይ ኃይል 5,200 ሜጋ ዋት ኃይል ለማመንጨት የታቀደው ሙሉ በሙሉ፣ እንዲሁም 3,600 ሜጋ ዋት የንፋስ ኤሌክትሪክ ኃይል ፕሮጀክቶች በግል ባለሀብቶች ተግባራዊ እንዲደረግ ተወስኗል፡፡ይህንን መሠረት በማድረግ የኢትዮጵያ ኤሌክትሪክ ኃይል ከ2008 ዓ.ም. ጀምሮ ለበርካታ የኃይል ማመንጫ ፕሮጀክቶች ጨረታ ያወጣ ቢሆንም፣ ወደ ትግበራ መግባት አልቻለም፡፡ ያወጣቸው ጨረታዎች 2,000 ሜጋ ዋት ከውኃ ኃይል ለማስገኘት ሲሆን፣ የግል ባለሀብቶች በራሳቸው ገንዘብ አልምተው ለመንግሥት እንዲሸጡ የሚጋብዙ ናቸው፡፡ በጨረታው የተሳተፉ ውስን መሆናቸውንና ሒደቱም ሰፊ ድርድርን የማይጠይቅ መሆኑን ለማወቅ ተትችሏል፡፡ከውኃ የኤሌክትሪክ ኃይል ፕሮጀክቶች በተጨማሪ የንፋስ ኃይል ማመንጫዎችንም የግል ባለሀብቶች አልምተው የኤሌክትሪክ ኃይል ለመንግሥት እንዲሸጡ ጨረታ ቢወጣም፣ እስካሁን ወደ ስምምነት መድረስ የተቻለው ከአንድ የጣሊያን ኩባንያ ጋር ብቻ ነው፡፡